Il-membri tal-Kabinett ta’ Joseph Muscat jafu min se jkun il-President ta’ Malta, ladarba f’April li ġej jispiċċa t-terminu ta’ Marie Louise Coleiro Preca. Kien il-Ministru tal-Edukazzjoni Evarist Bartolo stess li kkonferma li jaf min se jkun il-President li jmiss. Madankollu, hu ċaħad – bi tbissima – li se jkun hu fit-tmun tal-Presidenza. Evarist Bartolo wieġeb il-mistoqsijiiet ta’ NET News dwar jekk problemi li s’issa għadhom pendenti fil-Ministeru tiegħu hux se jitħallew fuq l-ixkaffa jekk hu jsir President tar-Repubblika. Min-naħa l-oħra, u minkejja li normalment il-President ta’ Malta jintagħżel mill-Prim Ministru, li jinforma wkoll lill-Kap tal-Oppożizzjoni, il-Ministru tal-Edukazzjoni kkonferma li hu jaf min intagħżel. Fil-fatt, hu qal wkoll li awguralu għal din il-pożizzjmi l-ġdida. Fil-ġimgħat li għaddew, l-Oppożizzjoni Nazzjonalista appellat biex, f’ġieħ l-għaqda nazzjonali, il-President ta’ Malta ma jkunx persuna mill-kamp Laburista. Il-President il-ġdid se jkun l-għaxar wieħed ta’ Malta Repubblika.